Johann Botha-moord: Polisie maak deurbraak | Maroela Media
Drie mense is Woensdagoggend in hegtenis geneem ná die moord op die televisie-en-radio-aanbieder, Johann Botha (53), en sy vriend, die eienaar van 'n Johannesburgse eet-en-kuierplek.
Kapt. Richard Munyai, woordvoerder van die polisie, het aan Maroela Media gesê die verdagtes is Dinsdagaand vir ondervraging ingeneem voor hulle Woensdagoggend in hegtenis geneem is. Die verdagtes, twee mans (27 en 32) en 'n vrou (19), is steeds in aanhouding en is nog nie aangekla nie. Die vrou is in KwaZulu-Natal vasgetrek en die mans in Malvern, Johannesburg.
Botha en sy goeie vriend, Werner "Swazi" Perchtold (76), die eienaar van Zebra Inn-restaurant in Jeppestown, Johannesburg, het verlede Woensdagaand in die restaurant gekuier waar hulle doodgeskiet is. Die restaurant was een van Botha se gunsteling-kuierplekke. Hy en Swazi het sowat 'n jaar gelede 'n skaakklub in die Zebra Inn begin en mense uit alle agtergronde byeengebring om Dinsdagaande skaak te speel.
Vier verdagtes, drie mans en 'n vrou, het omstreeks 19:20 by die restaurant ingestap en iets bestel om te drink. 'n Ruk later het van die verdagtes vuurwapens uitgepluk en Botha en Swazi voor omstanders koelbloedig doodgeskiet. Die rowers het met 'n onbekende bedrag geld en twee vuurwapens van die toneel gevlug. Die Jeppestown-polisie ondersoek twee sake van moord en een van sakeroof.
Botha se gedenkdiens vind Donderdag om 14:00 vanuit die Nederduitsch Hervormde Kerk van Afrika in Centurion plaas.
Die verdagtes sal binnekort voor die hof verskyn.
Tragiese gebeurtenis, die 4 verdagte lafaards was beslis nie daar om te gaan skaak speel nie, hoop hul word swaar gestraf.
Al is die skuldiges gevang, al kry hul ook die Doodstraf, dit bring nie Ons Geliefde Johan en gunsteling aanbieder, uitstekende en onbeskryflike diere liefhebber met al sy kennis terug nie. Dis hartseer, dit maak seer en daar is menigte van Ons wat in Rou gedompel is.
Daar is nie 'n swaar genoeg straf wat sy dood gaan regverdig nie…… Ons Harte is Stukkend
Al word hulle skuldig bevind, bly hulle lewe. Johann en Werner is dood.
Goeie werk Dankie SAPS – Hoop net hulle word gou gevonnis en ook vir n BAIE BAIE LANG TYD.
Hi MM, Johann en Werner is verlede Woensdagaand, 7 Junie vermoor, nie Dinsdagaand nie. Ek stem, alhoewel ek dankbaar teenoor SAPS is dat die moordenaars gevang is, gaan dit nie hierdie uiters talentvolle man en sy vriend terugbring nie. Geen straf sal swaar genoeg wees vir die moordenaars nie!!!